《五显岭》
清代·沈树本

高峰入闽奇，飞路盘空幻。硖角隐堂皇，壁面压溪涧。

泄云生嵌窦，飘雨来转盼。𠿕𧇠滑难行，攀缘苦未惯。

进虞一步艰，坠有千丈患。战兢腰脚疲，牵挽衣裳绽。

前望怖啼狨，俯视羡归雁。险疑过秦关，危或逾蜀栈。

积阴何时开，叠嶂谁能铲？人无恋舟车，我将老葭薍。

作者简介：浙江归安人，字厚馀。康熙五十一年进士。官编修。工诗，喜奖进后学。有《德本录》、《舱翁诗集》、《湖州诗摭》。